**E L Ő T E R J E S Z T É S**

**Szombathely Megyei Jogú Város Közgyűlésének**

**2024. február 29-i ülésére**

**Javaslat közlekedési támogatás bevezetésére**

Szombathely Megyei Jogú Város Közgyűlése a 12/2024. (I.25.) Kgy. számú határozatával felkérte a polgármestert, hogy dolgozza ki a 16 év alatti szombathelyi, a helyi közösségi közlekedésben részt vevő utasok ingyenes utazására vonatkozó részletes szabályrendszert akként, hogy az előterjesztésben a 16 év alatti korosztály mellett a 18 év alatti korosztály ingyenes tömegközlekedési lehetősége is kerüljön megvizsgálásra.

A közforgalmú személyszállítási utazási kedvezményekről szóló 85/2007. (IV. 25) Korm.rendelet szabályozása szerint a felnőtt kíséretében utazó gyermek a 6. életéve betöltéséig ingyenes utazásra jogosult. A diákigazolvánnyal rendelkező, az oktatási intézmények nappali rendszerű iskolai oktatás, nappali oktatás munkarendje és esti oktatás munkarendje szerint folyó oktatásában részt vevő tanuló 18 éves korig, vagy a középiskolai tanulói jogviszonyt igazoló diákigazolvány érvényességének lejártáig a fenti kormányrendeletben meghatározott mértékben jogosult helyi bérletkedvezményt igénybe venni a helyi közúti közlekedés vonatkozásában. A helyi közösségi közlekedésre alkalmas havi tanuló bérlet ára jelenleg 1.990, -Ft.

A szombathelyi állandó lakcímmel rendelkezők száma (2024.01.25-i adat):

* 6-16 éves kor között: 7.406 fő,
* 6-18 éves kor között: 8.890 fő.

Fenti adatok alapján az ingyenes tömegközlekedés bevezetésével az alábbi maximális többletköltségek jelentkeznének a korosztályok szerinti lebontásban:

* 16 év alatti korosztály esetén: havonta 14.737.940,- Ft, évente 176.855.280,- Ft,
* 18 év alatti korosztály esetén: havonta 17.691.100,- Ft, évente 212.293.200,- Ft.

Kormányzati intézkedés alapján 2024. március 1. napjától a MÁV-VOLÁN csoport tarifarendszerének átalakításával a 14 év alatti gyermekek a helyközi közlekedésben ingyen utazhatnak. Több város, mint pl. Szeged, Debrecen, Miskolc és Kecskemét is 2024. április 1-től vezeti be helyi közösségi közlekedésükben az ingyenes utazást, szintén 14 év alatti gyermekek részére.

A Blaguss Agora Hungary Kft. tájékoztatása szerint a tanulóbérletek után a személyszállítási közszolgáltatás keretében igénybe vehető támogatás mértéke 2.030,- Ft bérletenként, amelyet teljes bizonyossággal a Kft. a 16 év alatti – tanköteles korú - tanulók által vásárolt bérletek után tud igénybe venni. A Szolgáltató figyelembe véve a rendelkezésre álló autóbusz-flotta kapacitását és a csúcsidőben jelentkező utas mennyiséget, a korhatár meghatározását 16 éves korig javasolja. A Blaguss Agora Hungary Kft. a 2024. február 15. napján kelt levelében azt javasolja, hogy a korhatár 18 éves korra történő emelésének vizsgálatára, a támogatás bevezetését követő tapasztalatok alapján a későbbiekben kerüljön sor.

Amennyiben a támogatást a szolgáltató nem tudja igénybe venni, úgy a 16 és 18 éves kor közötti tanulók (1.484 fő) ingyenes bérletének biztosítása esetén, az önkormányzatnak a havi bérlet teljes összegének megfizetéséből következő többletköltsége havonta 5.965.680,- Ft (1.484 x 4.020,- Ft), évente 71.588.160,- Ft lenne.

Rögzíteni szükséges, hogy az Önkormányzat jelenleg nem rendelkezik egzakt adatokkal arra vonatkozóan, hogy a támogatást hány diák fogja igényelni, és mindez az Önkormányzat oldaláról milyen többletköltséget, a szolgáltató oldaláról pedig milyen tényleges többletforgalmat fog generálni.

Figyelemmel a kormányzati intézkedésre, más megyei jogú városok e tárgyban hozott döntéseire, a helyi közösségi közlekedést biztosító Blaguss Agora Hungary Kft. meglévő kapacitására (azaz a szolgáltatás biztonságához fűződő érdekre), valamint a szolgáltató által az államtól igényelhető szociálpolitikai menetdíj támogatásra, a 16 év alatti szombathelyi utasok ingyenes utazásának biztosítását javaslom az alábbiak szerint.

A szabályozás a települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II.27.) önkormányzati rendeletben, új, rendszeres települési támogatásként, közlekedési támogatás elnevezéssel kerülne rögzítésre.

Jogosultsági feltételek:

* a támogatásra jogosult a szombathelyi lakóhellyel vagy tartózkodási hellyel rendelkező tanuló, azon tanév utolsó napjáig, amelyben 16. életévét betölti;
* a támogatásra való jogosultságot a kérelem benyújtása hónapjának első napjától tárgy tanév utolsó napjáig (minden év augusztus 31. napja) kell megállapítani főszabály szerint;
* a 2023/2024. tanév vonatkozásában a támogatás kezdő időpontja: 2024. április 1. napja, a kérelmek benyújtásának legkorábbi időpontja 2024. március 4. napja. A további tanévek tekintetében a kérelmek benyújtásának legkorábbi dátuma augusztus 1. napja, amelyre szeptember 1. napjától állapítható meg a jogosultság;
* a támogatás ugyanazon tanuló vonatkozásában egy tanévben csak egyszer állapítható meg;
* a támogatásra való jogosultság megállapítása iránti kérelemhez csatolni kell a tanuló érvényes diákigazolványának másolatát;
* kérelem papír alapon és elektronikusan is benyújtható a Polgármesteri Hivatalban,
* a jogosultságot megállapító határozat alapján - adott hónapra vonatkozóan - csak 1 alkalommal váltható ki bérlet.

Amennyiben a jogosultság megállapításra kerül, úgy arról a Hivatal hatósági határozatot hoz, egyúttal egy online rendszerben feltöltésre kerülnek a jogosult adatai (név, lakcím, diákigazolvány szám).

A támogatásban részesülő tanuló ingyen jogosult a helyi közösségi közlekedésre alkalmas havi tanuló bérletre, amely a Blaguss Agora Hungary Kft. Szombathely, Éhen Gyula téri pénztárában, meghatározott időpontokban vehető át. Az átvételhez kizárólag a diákigazolvány bemutatása szükséges. Amennyiben a jogosult szerepel a Hivatal által vezetett, a szolgáltató számára is hozzáférhető online nyilvántartásban, úgy a szolgáltató átadja számára a bérletet, egyúttal felvezeti az online rendszerbe a kiadott bérlet sorszámát a jogosultsággal érintett hónaphoz. Ezzel egyidejűleg az online rendszer átadás-átvételről szóló elismervényt generál, amit az átvevővel alá kell íratni, és a szolgáltatónak meg kell őrizni, majd a tárgyhónapot követő hónap 5. napjáig át kell adni a Polgármesteri Hivatalnak.

Az Önkormányzat az elszámolás alapján a tárgyhónapot követő hónap 15. napjáig utalja a Blaguss Agora Hungary Kft. részére a kiadott bérletek árának megfelelő összeget. Az elszámolásról külön megállapodás rendelkezik, amely az előterjesztés 1. számú mellékletét képezi.

A közlekedési támogatás megállapítása a Szociális és Lakás Iroda feladatkörébe kerülne. Az Irodán az új támogatások bevezetése (pl. piaci vásárlási utalvány) az elmúlt években az alábbi ügyirat növekedést generálta:

|  |  |
| --- | --- |
| **Év** | **Ügyiratszám (db.)** |
| 2022 | 5.650 |
| 2023 | 7.412 |

Az ügyiratforgalom 2022 évről 2023 évre 24%-os emelkedést mutat, amely a szén-monoxid készülék vásárlásához nyújtott támogatás, a közlekedési támogatás, valamint az időskorúak és egészségkárosodottak támogatása bevezetésével tovább fog növekedni.

A megnövekedett ügyiratforgalomból adódó feladatok elvégzését az Iroda plusz létszám nélkül végezte, a várható ügyirat növekedés szükségessé teszi az Iroda dolgozói létszámának egy fővel történő emelését az ügykezelői feladatok tekintetében.

A rendelet a kihirdetést követő napon lép hatályba.

A jogalkotásról szóló 2010. évi CXXX. törvény (a továbbiakban: Jat.) 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. A Jat. 18. § (1) bekezdése alapján a jogszabály tervezetéhez a jogszabály előkészítője indokolást csatol. Előzőekre tekintettel a rendelet-módosítás tervezetének előzetes hatásvizsgálata és indokolása az előterjesztés mellékletét képezik.

Kérem a Tisztelt Közgyűlést, hogy az előterjesztést megtárgyalni, a határozati javaslatot elfogadni, és a rendeletet megalkotni szíveskedjék.

**Szombathely, 2024. február 21.**

/: **Dr. Nemény András** :/

**Határozati javaslat**

…….**/2024. (II.29.) Kgy. számú határozat**

1. Szombathely Megyei Jogú Város Közgyűlése a „Javaslat közlekedési támogatás bevezetése” című előterjesztést megtárgyalta és az előterjesztés mellékletét képező megállapodást jóváhagyja.
2. A Közgyűlés felhatalmazza a polgármestert a megállapodás aláírására.
3. Szombathely Megyei Jogú Város Közgyűlése úgy határoz, hogy Szombathely Megyei Jogú Város Polgármesteri Hivatala Egészségügyi és Közszolgálati Osztálya Szociális és Lakás Irodáján létrehoz további egy fő státuszt, így a Polgármesteri Hivatal engedélyezett létszámát 2024. március 1. napjától 280,5 főben állapítja meg. A Közgyűlés a létszámbővítés fedezetéről az Önkormányzat 2024. évi költségvetéséről szóló önkormányzati rendelet soron következő módosításában gondoskodik.
4. A Polgármesteri Hivatal Szervezeti és Működési Szabályzatának 7.5. pontjában a Szociális és Lakás Iroda létszáma 16 főről 17 főre, az Egészségügyi és Közszolgálati Osztály létszáma 35 főről 36 főre változik.
5. A Közgyűlés felhatalmazza a polgármestert és a jegyzőt a Szervezeti és Működési Szabályzat fentiek szerinti módosításának aláírására.

**Felelősök:** Dr. Nemény András polgármester

Dr. László Győző alpolgármester

Szlávik Gábor, a Blaguss Agora Hungary Kft. ügyvezető igazgatója

/a végrehajtás előkészítéséért:

Nagyné Dr. Gats Andrea a Jogi és Képviselői Osztály vezetője,

Stéger Gábor a Közgazdasági és Adó Osztály vezetője,

Vinczéné dr. Menyhárt Mária az Egészségügyi és Közszolgálati Osztály vezetője/

**Határidő:** azonnal /az 1. pont vonatkozásában/

2024. március 1. /a 2-5. pontok vonatkozásában/